
Може ли приемът на някои масово предписвани лекарства да доведе след излагане на слънце до развитие на рак? Правят ли нещо по въпроса фармацевтичната индустрия и регулаторите? Как българско откритие осем години си пробива път, за да промени за ръка
- Проф. Чернев, наскоро се завърнахте от поредния конгрес на Европейската академия по дерматология и венерология, най-висшият форум във вашата област. Как оценявате българското участие?
- Всяка година има конгрес и симпозиум на Европейската академия по дерматология и венерология. Тази година беше 35-ият конгрес. Симпозиумът беше в Атина през май, къде-то ние, от Българското дружество по дерматологична хирургия (БДДХ), участвахме с 36 научни постера с голяма клинична значимост. Конгресът се състоя в началото на октомври във Виена и участвахме с 18 постера. Имаше участници и от други клиники в България, но със значително по-рехаво участие.
- Общо 54 доклада в рамките на една година само от вашето дружество! Означава ли това, че българският принос се оценява високо от дерматохирургичната и онкологичната общност?
- Всяка силна държава като Германия, САЩ, Великобритания имат освен дерматологично, и дерматохи-рургично дружество. Всички теми, които са представени в доклади от членове на нашето дружество, след това са официализирани от Европейската академия по дерматология и венерология под една или друга форма. Само да вметна, че правилата на Европейската академия забраняват във всички нейни доклади, съобщения, постери да бъдат представяни данни, които са съобщавани на национални конференции или публикувани преди това. Тази дейност се осъжда тежко, като има много сериозни санкции и глоби. Преди да пуснем тази година нашите 54 доклада, ние направихме запитване, като уведомихме академията, че всички те са били представени на конгреса на БДДХ, а преди това са публикувани вече и в международни списания. На практика като организация сме единствените към момента, които получиха зелена светлина да официализираме нашите данни и открития, публикувани и представени вече неколкократно. Европейската академия досега не е позволявала подобен тип действия. А това на свой ред показва, че са оценили значимостта на темите, за да сменят целия регламент на академията. Бих нарекъл тазгодишните изяви на младите ни членове на БДДХ „Български дерматохирургични дни в Атина и Виена". 54 доклада само по себе си като бройка е потресаващо добра новина, както и оценка за младите хора около нас, каквито основно са членовете на дружеството. Наблягаме на дерматохирургичното обучение, като от догодина стартираме интензивни курсове специално по дерматохирургия за напреднали.
- Вярно ли е, че американци са искали да ви „закупят"?
- Да, преди 4-5 години на един от нашите конгреси, на който Американската академия по дерматология ни беше основен спонсор, изпратиха тогавашния си президент проф. Нели Конников, която изрази желание да работим заедно в бъдеще. По-конкретно имаше предложение един вид и да ни закупят, като се превърнем в тяхно дъщерно дружество. Ние отказахме, но се убедихме, че нашето дружество, което вече девета година изгражда традиции, се е доказало и светът знае за неговото съществуване.
- Какво по-точно показахте на последния конгрес, което толкова впечатли научната общност?
- Показахме нова визия за патогенезата на рака, която дефинира понятия като фотокарциногенност и фототоксичност, дължащи се на приема на медикаменти или на медикаменти и храни. На практика сесията по дерматоонкология, в която участвахме, беше фокусирана изцяло върху това как възникват фотокарциногените и как те правят кожата чувствителна към слънчевите лъчи и предизвикват значително по-голям брой мутации в сравнение само със слънчевите лъчи. Тези фотокарциногени се приемат или само с лекарствата, или с лекарства и храни едновременно. Най-новото откритие е, че тези лекарства, дори да не са замърсени, но които съдържат в структурата си вторични и/или третични аминогрупи, при консумация на богати на нитрити и нитрати храни могат да образуват фотокарциногени, които попадат в кръвта. Оттам те достигат периферните органи и се отлагат в кожата. Както се отлагат нормалните медикаменти, така също се отлагат и нитрозоформите им. Под влиянието на светлината настъпва фоторазпад и отделяне на прокарциногенни медиатори, които индуцират повече мутации, допринасящи за образуването на кожен рак. Колкото повече медикаменти приемаме (полимедикация), толкова по-голяма е честота на мутациите.
- И друг път сме говорили с вас за това, че много от масово предписваните медикаменти - за кръвно налягане, диабет, антикоагуланти и др., водят до натрупване в кожата на вещества, които под въздействието на слънчевата радиация в крайна сметка предизвикват рак. Но не можем да спрем да взимаме лекарства, нали?
- Няма как. Дори и аз вземам лекарства, които са в листата на потенциално опасните на ФДА, но не можем без тях. Ние се борим за по-добра здравна политика, по-добра разкриваемост на раковите форми, по възможност - намаляване на честотата им, но паралелно с това, докато се изяснят тези проблеми, сме като в менгеме - няма как пациентите да преживяват без тях или адекватна алетрнатива. Можем поне да ограничим нитритите, приемани чрез храната. Това е нов хоризонт в медицината - карциногенеза, дължаща се на външната среда, и мога да кажа, че ние, българите, сме пионери в тази област с нашето откритие.
- Какво можем да направим за себе си, все пак?
- Превенцията е много трудна, защото малко се знае. Регулаторите на регионално, европейско и световно ниво не позволяват всички тези несъответствия да бъдат изчистени, което превръща честотата на рака в днешно време в ракова пандемия. През 1920 г. е било почти невъзможно в Сорбоната да покажат определени ракови форми на студентите. Показвали са ги на снимки. Аналогично и ракът на кожата е бил много по-рядък. След настъпването на индустриализацията, модернизацията и глобализацията в последно време се наблюдават най-различни външни фактори, които са неконтролируеми и нерегулируеми,така наречените кофактори на карциногенезата. Въпреки че говорим за иновативни терапии във фармацевтичната индустрия, се очаква към 2040-2050 г. честотата на рака в световен мащаб да расте с около 20 милиона случая на година. Наблюденията са, че ракът се увеличава особено над определена възраст, където броят на приеманите от пациентите медикаменти е най-голям. Тоест, полимедикацията, възрастта и ракът вървят ръка за ръка. Ние открихме тази ключова патогенетична връзка, която сега вече и на европейско, и на световно ниво се приема, макар и мудно. Това, което преди осем години, откакто се боря и го повтарям, беше немислимо, сега се оказа логична реалност. Световните експерти са в един вид ступор към момента, тъй като няма излизане от тази ситуация - 90% от лекарствата съдържат аминогрупи, т.е. трябва да има пълна промяна на политиката на фармацевтичните фирми и регулаторите, което е труд но постижимо. Важно е все пак да има осветляване на проблема.
- Какви други български открития показахте на конгреса, свързани този път с хирургичната ви практика?
- Другата голяма тема бяха различни дерматохирургични пластики. „Тип Плезиозавър" е наименованието на едната от тях, която е българско откритие. Преди да бъде представена на европейския конгрес, тя е оценена от италианските дерматохирурзи и онколози като нов тип пластика и публикувана в дерматологично специализирано списание с импакт фактор. Сега за втори път тя се приема от Борда на Европейската академия по дерматология и венерология като нов тип пластика, но под формата на научен постер. Втората пластика е в зоната на устата, която се нарича „V to Т skin flap" и представлява реконструкция при тумори на долна устна. Това е нов тип пластика, която отново е българско откритие и също е приета след оценка от Борда на Европейската академия. Тя превъзхожда към момента всички пластики за реконструкция на долна устна.
- През лятото дружеството ви обяви кампания, която включваше прегледи за най-злокачествения рак на кожата - меланом. Какви са резултатите и ще повторите ли кампанията догодина? Съществува ли свръхтерапия и свръхдиагностика у нас?
- Разбрах намека ви. Поводът беше един случай от Пловдив на свръхдиагностика и свръхинтервенция, т.е. назначаване и извършване на излишни дейности, но има десетки случаи от цяла България, които показват непознаване на гайдлайните и донякъде източване на здравната каса.
Когато не познаваш гайдлайните, правиш операции, които не са необходими, а второто е да печелиш и пари от излишните операции. Апелираме да се спазват стриктно препоръките, да има по-строг контрол и по-сериозни обучения.
- За какво трябва да бъде предупреден пациентът?
- Най-важното е при най-малко съмнение да отиде при дерматолог, защото става дума за асимптоматични промени - не болят, не сърбят, растат бавно, някой път - бързо. Някои трябва да се отстранят и колкото по-рано, толкова по-добре. Често пациентите не го разбират - бенка, какво толкова, и майка ми имаше, и баба ми... Това е погрешно. За съжаление, не можем да кажем коя от бенките ще се промени по-бързо от останалите и ще премине в меланом. Затова някои от колегите са склонни по-скоро на консервативно наблюдение, докато другите фаворизират трайната елиминация с оглед дефинитивно разрешаване на проблема. Ако пациентите се съмняват дали това е нужно, винаги могат да се свържат с нас. Понякога дерматологът се среща с по 20-30 такива случаи на ден и се търси правилно решение. В лятната кампания, в която към нас насочваха пациенти със съмнителни лезии колеги от цялата страна, за три месеца открихме около 400 тумора и бяха успешно отстранени над 60 меланома. Имаме записани пациенти до Нова година. Имаше огромен поток тази година, буквално сме смазани, но догодина пак ще направим такава кампания. Освен на научните форуми, редовно публикувам по-интересните случаи и в социалните мрежи, за да са информирани пациентите за какво да се внимава и как би следвало да се подходи.
***
Нашият гост
ПРОФ. Д-Р ГЕОРГИ ЧЕРНЕВ е дерматолог и дерматохирург, завеждащ трети мандат Отделението по дерматология, венерология и дерматологична хирургия към Медицинския институт на МВР. Завършил е медицина в държавния университет Charite-Berlin, Campus Benjamin Franklin, през 2001 г. Специализирал е дерматология и дерматологична хирургия в няколко реномирани клиники в Германия. От 2010 г. работи в България. Основател е на Българското дружество по дерматологична хирургия. Заради откритието си за връзката между приема на някои масово предписвани лекарства и развитието на рак на кожата, както и на рака изобщо, е класиран три поредни години (2023, 2024 и 2025) от Станфордския университет сред най-изявените 2% от учените в света.

- Д-р Димитрова, след 40 години в медицината какво се промени най-много в отношенията между лекаря и пациента?
- Най-лошата промяна е, че все повече се намесват парите и борбата за надмощие. В медицината винаги е имало конкуренция, но тя трябва да бъде за знания, за умения, за това кой може да помогне повече на пациента. Сега понякога се превръща в съревнование кой ще бъде по-търсен, кой ще има повече пациенти и- кой ще печели повече. Ако някой колега е по-предпочитан или се отнася по-човешки към хората, това може да предизвика завист. Някои лекари започват да се държат така, сякаш са незаменими, а пациентът трябва да се съобразява с тях. Това е опасно, защото медицината не е само техника и знания. Тя е и отношение.
- Това ли е причината пациентите да губят доверие в лекарите?
- Причините са много. Пациентът се сблъсква с трудности, чака, обикаля кабинети, понякога не получава достатъчно обяснения. Когато го изпратим при друг специалист, той може да си помисли, че има някаква уговорка между лекарите или че някой ще получи пари от него. Дори когато препоръката е напълно обоснована, доверието вече е разклатено. Хората търсят информация отвсякъде - от интернет, от познати, от различни лекари. Това е разбираемо, защото искат да са сигурни, че получават правилното лечение. Но когато човек започне да се съмнява във всяка препоръка, понякога губи време, а то може да бъде решаващо.
- Възможно ли е пациентът да плати за грешка, която всъщност е следствие от проблем в системата?
- Разбира се. Не може всяка грешка да се разглежда отделно от условията, при които работи лекарят. Ако няма достатъчно специалисти, ако пациентът не може да бъде прегледан навреме, ако изследванията се бавят или няма добра организация между отделните звена, последствията могат да бъдат тежки. Това не означава, че лекарят няма лична отговорност. Но трябва да се види цялата картина. Понякога пациентът страда заради пропуски, които не зависят само от конкретния човек в бяла престилка.
- Има ли голяма разлика между здравеопазването в София и това в по-малките градове?
- Има осезаема разлика. В големите градове са концентрирани повече специалисти, лечебни заведения и възможности за диагностика. В по-малките населени места изборът е ограничен и хората често се налага да пътуват до София, за да стигнат до лекар, на когото имат доверие, или до необходимото лечение. Създадоха се много медицински центрове, но това само по себе си не решава проблема с достъпа. Въпросът е къде има специалисти, каква апаратура е налична и дали пациентът може да получи цялостна помощ, без да обикаля различни градове.
- Защо младите лекари трудно се връщат да работят в по-малките населени места?
- Там често няма достатъчно поток от пациенти с различна патология, а това е важно за натрупването на опит. Младият лекар има нужда да вижда разнообразни случаи, да работи с колеги, да се развива професионално. Ако няма достатъчно възможности, той естествено търси място, където може да учи и да напредва. Така се получава затворен кръг специалистите се концентрират в големите градове, а в останалите райони липсата им става все по-осезаема. Не може да очакваме младите да изберат малкия град само от чувство за дълг, ако там не им се осигуряват условия за работа и развитие.
- Когато говорим за здравеопазване, неизбежно стигаме до финансирането. Какво трябва да се промени?
- Според мен средствата от здравните вноски трябва да отиват за лечение, а заплащането на лекарския труд да бъде организирано по друг начин, с ясни правила. Възнаграждението не бива да зависи единствено от това колко пациенти са минали през кабинета или каква клинична пътека може да бъде отчетена. Трябва да има критерии за качество и стимули за добре свършена работа. Лекарят трябва да бъде насърчаван да лекува правилно, а не да се пита кое действие ще донесе повече приходи на лечебното заведение.
- Възможно ли е финансовите правила да влияят върху избора на лечение?
- Когато системата е организирана така, че парите следват определена дейност, съществува риск финансовата логика да надделее над медицинската. Лечението трябва да се определя от състоянието на пациента, а не от това какво е по-изгодно за болницата. Ако начинът на финансиране поставя лечебното заведение под натиск, се стига до ситуации, в които документацията и отчетността започват да диктуват решенията. Това не е правилно. В центъра трябва да бъде човекът и неговата нужда от лечение.
- Понякога стига ли се до разминаване между реалното лечение и това, което се отчита?
- Има ситуации, в които се търси начин дейността да бъде описана така, че да отговаря на условията за финансиране. Когато правилата не съвпадат с реалните медицински потребности, се създава предпоставка за подобни разминавания. Затова системата трябва да бъде направена така, че лекарят да може да лекува според медицинските показания, а лечебното заведение да получава справедливо заплащане за извършената работа. Контролът е необходим, но той не може да замени добрите правила.
- Вие сте работили и в период, когато условията за лекарите са били съвсем различни. Как се развиваше професията тогава?
- За да се развиваш, трябваше да търсиш възможности за обучение и да намираш средства за тях. Спомням си конгрес в Чехия, който струваше около 500 евро, при положение че заплатата ми беше 705 лева. За един лекар това беше сериозен разход. Много колеги работеха на повече от едно място, за да се издържат и да могат да продължат да се обучават. Въпреки трудностите хората търсеха знания, защото знаеха, че медицината се променя постоянно. И днес обучението е задължително, но трябва да има реална възможност специалистите да участват в него, без това да се превръща в непосилна финансова тежест.
- Какво губи медицината, когато опитните специалисти се оттеглят от практиката?
- Губи натрупаното през годините знание, което не може да се придобие само от учебниците. Младият лекар може да има отлична подготовка и да познава най-новите методи, но опитният специалист е проследявал пациенти дълго време и знае какво може да се случи след определено лечение. Например след лъчетерапия или след радикална операция е важно не само как е преминала интервенцията, но и какви са последствията за човека след месеци и години. Как се храни, как говори, как се възстановява, какво е качеството му на живот. Това е опит, който се натрупва с наблюдение и практика. Когато лекарите с дългогодишен стаж си отидат, тази памет трябва да бъде предадена на следващите поколения.
- Може ли изкуственият интелект и новите технологии да компенсират липсата на този опит?
- Те са полезни и трябва да се използват. Новите технологии дават възможности за по-точна диагностика, по-добро планиране и по-прецизни интервенции. Роботите и дигиталните системи могат да подпомагат лекаря, но не могат сами да поемат цялата отговорност за пациента. Лечението не приключва с операцията или с поставянето на диагнозата. Следва възстановяване, проследяване, грижа и оценка на резултата. Трябва да знаем не само дали сме извършили технически добре една процедура, а и какво сме постигнали за човека. Технологията е инструмент, но медицинската преценка и човешкото отношение остават съществени.
- Лекарите имат ли достатъчно време за тази човешка страна на професията?
- Все по-трудно. Документацията е огромна -анамнеза, статус, назначено лечение, резултати от изследвания, образна диагностика и още много данни. Всичко това трябва да бъде описано и въведено в съответните системи. Документите са необходими, защото осигуряват проследимост и носят информация за лечението. Проблемът е, когато лекарят започне да отделя повече време на документацията, отколкото на разговора и прегледа. Освен това трудно се намират хора, които да поемат техническата работа и да подпомагат медицинските екипи. Така специалистът върши дейности, които го отдалечават от основната му задача.
- Наблюдавате ли промяна и в отношението към естетичната медицина?
- Имаше голям бум, а сега все по-често се виждат и последствията от някои процедури. Понякога една корекция води до следваща, защото резултатът не е такъв, какъвто човекът е очаквал, или защото се появява нов проблем. Естетичната медицина има своето място, когато трябва да се възстановят тъкани след травми, изгаряния, белези, вродени аномалии или други деформации. Това може да промени живота на човека и да му помогне да се чувства по-добре» Но когато млад и здрав човек без съществен проблем започне да променя външността защото не някаква дребна особеност, трябва да се запитаме къде е границата. Не всяка възможна процедура е и необходима.
- Какво бихте посъветвали младите лекари, които сега започват професионалния си път?
- Да продължават да учат, да задават въпроси и да не губят човечността си. Но и да се научат да пазят себе си. Лекарят трябва да проявява съпричастност, да разбира тревогите на пациента и да се отнася с уважение към него. Същевременно, ако постоянно преживява чуждата болка като своя и се опитва да носи всички проблеми на пациентите, може да стигне до психологическо изтощение. Необходимо е да има граница между професионалната отговорност и личното преживяване. Това не означава да станеш безчувствен, а да запазиш способността си да помагаш, без да се съсипеш.
- Какво трябва да се промени, за да получават хората по-надеждна медицинска помощ независимо от града, в който живеят?
- Необходима е последователност в правилата и стандартите. Не може една и съща медицинска ситуация да се разглежда по коренно различен начин в различни градове само защото няма достатъчно специалисти или защото организацията е различна. Трябва да има ясни национални стандарти, които се спазват, и реална възможност за консултация с опитни лекари. Това важи и за образната диагностика. Когато има нужда, изследванията трябва да могат да бъдат разгледани от специалист, включително дистанционно, така че пациентът да не губи време само защото в неговото населено място няма подходящ експерт.
- Достатъчен ли е контролът, за да се гарантира качеството?
- Контролът е необходим, но сам по себе си не решава всички проблеми. Винаги може да се намери начин формално да се изпълнят изискванията, без това непременно да означава, че пациентът е получил най-добрата грижа. Важно е да има ясни критерии, отговорност и проследяване на резултатите. Трябва да се оценява не само какво е записано в документацията, а и какво се е случило с човека след лечението. Ако системата иска качество, тя трябва да създава условия за него и да насърчава добрата медицинска практика.
- След всичко, което сте видели през тези десетилетия, кое е най-важното, което не бива да забравяме?
- Че пациентът не е клинична пътека, диагноза или източник на приходи. Той е човек, който идва при лекаря, защото има проблем и очаква помощ. Знанията и технологиите са важни, организацията и финансирането също, но те трябва да служат на лечението. Не бива да забравяме човешкото отношение. Младите лекари имат знанията и възможностите на съвременната медицина, а по-възрастните са натрупали опит от реални случаи и са видели какво следва след различните решения. Ако тези две неща се съчетаят, пациентът ще спечели. Ако се изгубят доверието и човечността, нито апаратурата, нито новите технологии могат да ги заместят.
***
Това е тя:
- Д-р Лиляна Димитрова е лицево-челюстен хирург с над 40-годишен опит
- Работила е във Варненската военноморска болница, в „Пирогов“, в болницата по Лицево-челюстна хирургия в Стоматологичния факултет и в Александровска болница
- Тя е сред създателите на отделението по Лицево-челюстна хирургия в болницата в Русе

[bookmark: _Toc244502434]Лекари и учени – будителите, които променят човешки съдби
Нова телевизия
Денят на народните будители е повод да отдадем признание на хората, които с труда и знанията си променят живота на другите. Сред тях са учени, лекари и здравни медиатори, които работят както за развитието на медицината, така и за по-добрия достъп до здравеопазване на уязвимите общности. За своята работа и за предизвикателствата пред медицината разказаха неврологът проф. д-р Ивайло Търнев и анестезиологът Ивайло Перев в ефира на специалното студио на NOVA „Изборът на България: Йотова срещу Гюров“.
Проф. д-р Ивайло Търнев е открил 15 нови генетични заболявания и е създател на модела на здравните медиатори, помагащи на най-уязвимите общности.
„Въпреки условията на труд, които са доста мизерни в държавните болници, и недостига на медицински персонал, трябва да кажем, че имаме много силен екип, който има компетентността и волята да работи активно и да постига резултати със световно значение“, заяви той.
По думите му откриването на ново заболяване изисква работата на мултидисциплинарен екип. Неврологът коментира и увеличаването на случаите на хепатит и морбили. Според него продължава да има страхове и разпространение на фалшиви новини, свързани с ваксините.„Опитвам се да разсейвам тези митове заедно с другите здравни медиатори. Те са будители и днешният празник е и техен“, посочи проф. Търнев.
Той разказа и за успехите на програмата за подготовка на млади хора от ромската общност за кандидатстване в медицинските университети. По думите му днес повече от 40 лекари от ромски произход работят в едни от най-престижните болници в страната, сред които Александровска болница, „Св. Анна“, „Св. Екатерина“ и ИСУЛ.
Като добра практика той посочи организирането на подготвителни курсове по биология и химия, които дават равен шанс на кандидат-студентите да бъдат приети в медицинските университети.
Пред NOVA говори и анестезиологът Ивайло Перев, който съчетава медицинската професия със служението в храма като иподякон. Той разказа, че вече близо 11 години помага в църквата, като е започнал тази дейност още преди да се посвети на медицината.
Перев сподели, че работата в реанимацията му носи голямо удовлетворение, дори когато не получава благодарност от пациентите и техните близки.
Той призна, че заради натовареното си ежедневие му остава все по-малко време за посещения в храма, но продължава да намира смисъл и в двете си призвания. „В едната професия се лекува тялото, а при другата ми професия се лекува душата“, заключи Ивайло Перев.

[bookmark: _Toc244502435]Проф. Радка Аргирова: И след началото на грипния сезон ваксинацията има смисъл
БНР, Нощен хоризонт
"Недостигът на противогрипни ваксини показва, че нагласите на българите към имунизацията се променят. Ваксинацията може да се направи и по време на грипния сезон, а най-добрата защита включва и предпазни мерки срещу разпространението на респираторните инфекции", каза в "Нощен Хоризонт" вирусологът проф. Радка Аргирова.
В края на октомври интересът към ваксинацията срещу сезонния грип е по-голям, но част от желаещите все още не могат да намерят ваксини в аптечната мрежа. Според вирусолога проф. Радка Аргирова ситуацията има и положителна страна - тя показва промяна в отношението на българите към имунизацията.
"Оценявам тази ситуация като много положителна, като начин на мислене на една много голяма част от българското население", коментира тя. 
По думите ѝ преди десетина години разговорът за противогрипната ваксинация почти не е срещал интерес, а България дълго време е отчитала един от най-ниските проценти на имунизирано население срещу грип.
"Постепенно нагласите се променят, включително благодарение на възрастните хора, които са осъзнали ползата от ваксинацията и са започнали да насърчават близките си да се имунизират. По-трудно остава убеждаването на родителите да ваксинират децата си, каза още проф. Аргирова и припомни, че децата са сред основните разпространители на заразни заболявания - вирусни и бактериални.
Ваксинацията остава възможна и през грипния сезон
Затрудненията с доставките не са свързани със състава или подготовката на ваксините, смята проф. Аргирова. Тя посочва, че наличието им в съседни държави е знак, че проблемът е по-скоро в доставките.
Вирусологът подчерта, че ваксинацията има смисъл и след началото на грипния сезон. Традиционно пикът на грипа в България е в края на януари и началото на февруари, а изграждането на имунна защита след ваксинация обикновено отнема около 14 - 20 дни.
"Когато и да дойдат ваксините, въпреки че е по време на епидемия, може да се направи ваксинацията. Не е грешно, не е неправилно", поясни проф. Аргирова.
Тя отбеляза и че хората, ваксинирани през предходната година, имат определена имунологична основа, тъй като част от грипните щамове във ваксината се запазват и през следващия сезон.
Маската и оставането вкъщи също са част от предпазването
Ваксината е най-доброто средство за специфична профилактика срещу грипа, но не е единствената мярка за ограничаване на инфекциите. Проф. Аргирова препоръча носене на маска, особено в ситуации с повишен риск от заразяване, както и оставане вкъщи при неразположение, за да не се разпространява инфекцията.
"Ако се почувствате недобре, да останете вкъщи, да не ставате източник на пренасяне на инфекция", съветва тя.
Вирусологът обърна внимание и на противогрипните лекарства, които са специфични срещу грипния вирус. Те обаче не действат срещу останалите респираторни вируси и не бива да се приемат при всяка хрема или кашлица без установена причина.
При симптоми като внезапна температура, втрисане, мускулни и ставни болки и общо неразположение човек трябва да има предвид възможността за грип. Според проф. Аргирова ранното лечение е от съществено значение.
"Всяко вирусно заболяване е лечимо и може да му се въздейства, обаче в първите часове. В първите 48, даже някъде пише и 72 часа, но опитът показва, че колкото по-рано се третира, толкова по-добре", обясни тя.
Целта на ранното лечение е да се ограничи размножаването на вируса и разпространението му в организма. Конкретната терапия трябва да бъде преценена от лекар.
Три грипни щама и други респираторни вируси
По думите на проф. Аргирова за сезон 2026-2027 се очаква да циркулират три грипни щама - два от тип А и един от тип Б. Тя не посочи основания тези щамове сами по себе си да се приемат като необичайни или да се очаква по-тежък сезон.
Освен грипа през есенно-зимните месеци се разпространяват и други респираторни вируси - парагрипни вируси, респираторно-синцитиален вирус (RSV), SARS-CoV-2 и други причинители на инфекции на дихателните пътища. Симптомите им могат да наподобяват тези на грипа, но лечението не е едно и също.
Проф. Аргирова определи като положителна промяна възможността в България да се извършва диференциална диагностика на отделните респираторни инфекции. Така по-точно се проследява разпространението на грипния вирус и се създават по-добри условия за планиране на профилактиката и лечението.
"Лекарствата, за които говорим - противогрипните, са специфични против грипния вирус именно. Те не действат на другите дихателни вируси", подчерта тя.
Затова и основното послание на вирусолога е да не се подценяват симптомите, да се търси навременна лекарска преценка и да не се приема, че всяка респираторна инфекция е грип.
Проф. Аргирова е и сред активните участници в ежегодните национални срещи на фондация "МОСТ", организирани от журналистката Юлия Пискулийска. 

ИНТЕРНЕТ ИЗДАНИЯ

Четири РЗОК са с ново ръководство
Надежда Ненова 
Zdrave.net, 30.10.2026 
Четири Районни здравноосигурителни каси са с ново ръководство, съобщиха за Zdrave.net от НЗОК.
Директорът на РЗОК – Перник Йорданка Александрова е освободена поради придобито право на пенсия за осигурителен стаж и възраст. До  провеждане на конкурс за директор на регионалната каса е определен настоящият заместник-директор Мария Станоева.
Сменени са директорите на РЗОК – Търговище Емил Стоянов и РЗОК – Пловдив д-р Йорданка Караиванова, като от Здравната каса посочват, че са освободени по взаимно съгласие. В РЗОК – Пловдив на мястото на д-р Караиванова е назначен д-р Светослав Георгиев, а в РЗОК – Търговище на мястото на Емил Стоянов – Зюлбие Мустафова.
Директорът на РЗОК – Варна д-р Диян Димов е освободен поради придобито право на пенсия за осигурителен стаж и възраст, обясниха още от фонда, а на негово място, както Zdrave.net вече писа, е назначен Христо Рафаилов.
От НЗОК подчертават, че всички нови директори са назначени до провеждане на конкурс, като в закона няма нормативно определен срок за провеждането на същия.

Отвързаха заплатите на лекарите специализанти от минималната
Електронният портал за специализациите започва да работи от 2 ноември и ще се надгражда 
Mediapool.bg, 30.10.2026 

Минималното възнаграждение на лекарите специализанти държавна поръчка вече не е обвързано с процент от минималната заплата, а е фиксирана сума – 1550,50 евро. Това предвиждат обнародвани в Държавен вестник промени в наредбата за специализациите. Досега минималното възнаграждение за лекарите специализанти беше 2.5 минимални работни заплати и нарастваше автоматично при актуализацията ѝ.
Възнагражденията на младите лекари зависят от това дали специализират на държавно финансирано място, от финансовата политика на лечебното заведение, в което работят, както и от възможността да получават допълнителни средства по европейски програми. Въпреки регламентирания минимум от 1550 евро на практика не всички болници го осигуряват и специализанти често получават под тази сума.
Въпреки протестите на младите лекари от миналата година насам досега няма договорено работещо решение за осигуряването на адекватни и атрактивни възнаграждения.
Управляващите от "Прогресивна България" още в началото на мандата дадоха заявка, че са против автоматичните механизми за ръст на заплатите. През тази година бяха премахнати и други автоматични механизми за индексиране на заплатите в публичния сектор с ръста на минималната и средната заплата.
Промените в наредбата регламентират още създаването на електронен портал за специализациите, който ще обединява на едно място информация за свободните позиции, конкурсите и възможностите за обучение. Новият портал е част от Националната здравноинформационна система (НЗИС). В първия му модул от 2 ноември ще се публикуват всички обявени свободни длъжности за специализанти по клинични специалности и информация за конкурсите за заемането им. Кандидатите ще могат да подават документите си електронно, вместо да разчитат на досегашния ред за обявяване и кандидатстване.
От 20 януари платформата ще предоставя и информация за местата за специализация по неклинични специалности и дентална медицина, както и за графиците на теоретичното обучение и съответните такси, определени от висшите училища.
От началото на 2027 г. се предвижда да заработи и вторият модул – електронната книжка на специализанта. Тя ще замени хартиените документи и ще позволява на младите лекари да следят оценките си, учебните модули и изпълнението на изискванията за придобиване на специалност.
"Идеята е да нямате хартиени книжки, а приложение, в което да виждате оценките си, модулите, които трябва да посещавате и да покривате. Такова е съвремието – няма как да не използваме дигиталните възможности. Време е да преминем от хартиените документи към електронните", заяви здравният министър Катя Ивкова, която в петък се срещна със студенти и специализанти в Медицинския университет във Варна, за да обсъди с тях проблемите и възможностите за подобряване на обучението и условията за специализация.
Тя насърчи специализантите да изпращат до Министерството на здравеопазването предложения и допълнителни изисквания към електронната книжка, така че тя да отговаря на реалните им потребности.
"Искам да чуя от самите вас какви са трудностите, с които се сблъсквате на местно ниво, и как можем да направим процеса на специализация по-лесен. За мен е важно решенията да отговарят на реалните ви потребности", посочи министърът.
С промените в наредбата отпада и задължението регионалните здравни инспекции ежегодно да събират информация от лечебните заведения за свободните места за специализанти и да я изпращат на Националния център по обществено здраве и анализи. Отпада и ангажиментът на центъра да обобщава данните и да ги предоставя на Министерството на здравеопазването.
Информацията в портала ще се въвежда от висшите училища, базите за обучение и Военномедицинската академия. Тя ще бъде публично достъпна, с изключение на личните електронни книжки на специализантите.
Всяка база за обучение ще трябва да определи поне един служител, който да отговаря за организацията на обучението и да подпомага специализантите. Той ще бъде и тяхното лице за контакт при въпроси и проблеми, свързани с придобиването на специалност.
Специализантите, започнали обучението си преди 20 януари 2027 г., ще го завършат по досегашния ред.

Месечната заплата на специализанти по държавна поръчка не може да бъде по-малко от 1550,50 евро, е записано в обнародвана промяна 
Десислава Пеева 
БТА, 30.10.2026 
Месечното трудово възнаграждение на специализантите, приети на места, финансирани от държавата по клинични специалности, не може да бъде по-малко от 1550,50 евро. Това е посочено в обнародваните в "Държавен вестник" промени в Наредба 1 от 2015 г. за придобиване на специалност в системата на здравеопазването. Промяната влиза в сила от днес. Досега нормативният текст указваше 2,5 минимални работни заплати за страната.
Министерството на здравеопазването създава и поддържа електронен портал за специализанти като част от Националната здравноинформационна система, се посочва още в обнародваната наредба, като този текст влиза в сила от 2 ноември. Порталът съдържа информация за всички обявени свободни длъжности за специализанти по клинични специалности и провежданите за тях конкурси по Кодекса на труда; информация за определените от висшите училища места за специализанти по неклинични специалности и по специалности за лица с професионална квалификация "лекар по дентална медицина“; информация за определения от висшите училища план-график за провеждане на включеното в учебните програми теоретично обучение по различните специалности и определените от тях такси за участие; електронните книжки за специализация на всички регистрирани специализанти.
Преди дни министърът на здравеопазването Катя Ивкова каза пред журналисти, че се предлага 1550 евро възнаграждение за лекарите специализанти държавна поръчка. За портала за обяви за специализанти в здравеопазването Ивкова обясни, че технически той работи, но за да може да заработи напълно трябва да премине и нормативна промяна.

Специализантите вече ще получават 1550,50 евро вместо 2,5 минимални работни заплати
Обнародваха промените в Наредбата за специализациите
Zdrave.net, 30.10.2026 
Промените в Наредба 1, регламентиращи електронния портал за специализациите, са обнародвани в Държавен вестник и като цяло влизат в сила от 20 януари 2027 г. Специализантите, започнали обучението си преди 20 януари 2027 г., ще го довършат по досегашния ред.
Изключение се предвижда за част от електронния портал, която ще заработи от 2 ноември и ще включва информация за всички обявени свободни длъжности за специализанти по клинични специалности и провежданите за тях конкурси по Кодекса на труда. Кандидатите ще подават документите си чрез портала за специализанти.
Отменя се изискването Регионалните здравни инспекции да изпращат всяка година информация за броя на обявените от базите за обучение в съответната област свободни длъжности за специализанти през предходната календарна година в Националния център по обществено здраве и анализи, както и изискването НЦОЗА да обобщава постъпилата информация и да я предоставя в Министерството на здравеопазването.
Останалите функции на портала ще трябва да са готови до 20 януари. Те включват информация за определените от висшите училища места за специализанти по неклинични специалности и по специалности за лица с професионална квалификация „лекар по дентална медицина“; информация за определения от висшите училища план-график за провеждане на включеното в учебните програми теоретично обучение по различните специалности и определените от тях такси за участие; електронните книжки за специализация на всички регистрирани специализанти.
Информацията ще се въвежда в електронния портал от съответното висше училище и база за обучение и от ВМА, а достъпът до нея ще е публичен с изключение на достъпа до електронните книжки на специализантите.
От днес базите за обучение трябва да определят най-малко един служител с подходяща квалификация и опит, който да отговаря за организацията и координацията на обучението за придобиване на специалност на всички специализанти в базата за обучение. Служителят е лице за контакт за специализантите и осъществява методическо и организационно съдействие във връзка с обучението им.
От днес специализантите вместо 2,5 минимални работни заплати за страната ще получават не по-малко от 1550,50 евро, е записано още в наредбата.
Пълния текст на Наредбата за изменение и допълнение на Наредба 1 можете да видите тук. 

Министър Ивкова към специализантите: Ако имате допълнителни изисквания към портала, е добре да ги комуникирате с нас
Zdrave.net, 30.10.2026 
Специализантите да изпращат своите предложения и допълнителни изисквания към електронната книжка до Министерството на здравеопазването, призова здравният министър Катя Ивкова по време на среща със студенти и специализанти в Медицински университет – Варна, цитирана от пресцентъра на МЗ.
„Ако имате допълнителни изисквания, е добре да ги комуникирате с нас. Аз съм тук, на ваше разположение, за да отговоря на въпросите, които имате. Искам да чуя от самите вас какви са трудностите, с които се сблъсквате на местно ниво, и как можем да направим процеса на специализация по-лесен. За мен е важно решенията да отговарят на реалните ви потребности“, подчерта министърът пред младите медици.
Тя им съобщи, че от 2 ноември стартира електронният портал за специализанти, който ще обединява на едно място информация за свободните позиции, конкурсите и възможностите за обучение. Както Zdrave.net вече писа, новият портал, който е част от НЗИС, ще предоставя информация за всички обявени свободни длъжности за специализанти по клинични специалности и конкурсите за тяхното заемане. В него ще бъдат публикувани и местата за специализация по неклинични специалности и дентална медицина, както и графиците за теоретично обучение и съответните такси, определени от висшите училища.
От началото на 2027 г. се предвижда да заработи и вторият модул – електронната книжка на специализанта.
„Идеята е да нямате хартиени книжки, а приложение, в което да виждате оценките си, модулите, които трябва да посещавате и да покривате. Такова е съвремието – няма как да не използваме дигиталните възможности. Време е да преминем от хартиените документи към електронните“, заяви министър Ивкова.
В рамките на посещението си във Варна министър Ивкова се срещна и със специализанти в МБАЛ „Света Анна“, на които благодари за професионализма и желанието за укрепване на болницата.

Властта премахна обвързването на заплатите на лекари специализанти с минималната
Вяра Николова
Dnevnik.bg,  30.10.2026

Месечното възнаграждение на лекарите специализанти по държавна поръчка вече няма да бъде обвързвано с минималната работна заплата. Това се разбира от промени в Наредба 1, обнародвани днес в "Държавен вестник".
Досега заплатите на специализантите държавна поръчка не можеше да бъдат по-малко от от 2.5 минимални работни заплати за страната (1550.50 евро показва сметката в момента), сега властта реши да фиксира точната сума 1550.50 евро, под която възнаграждението им не бива да пада. Кабинетът продължава политиката си срещу автоматизмите при заплатите. Така бе отменена и формулата, според която минималната работна заплата се определяше като 50% от средната за страната.
Завършилите медицина могат да специализират по три начина - по държавна поръчка, срещу заплащане или по тристранен договор. От миналия май те настояват освен за достойни възнаграждения на труд, а и за по-ясен и прозрачен достъп до местата за специализация по държавна поръчка и за конкурси с ясни критерии, които гарантират равен шанс на кандидатите.
В навечерието на протеста на младите лекари на 20 октомври здравният министър Катя Ивкова заяви, че се предлага 1550 евро възнаграждение за специализантите, но само по държавна поръчка. Това само по себе си не е увеличение, тъй като 2.5 минимални заплати в момента са точно 1550.50 евро.

Заплащаните от НЗОК лекарства ще бъдат контролирани в реално време
Mediapool.bg,  30.10.2026 

Националната здравноинформационна система (НЗИС) започва контрол в реално време на продуктовия код GTIN при отпускането на заплащаните от НЗОК лекарствени продукти. Дигиталната проверка ще установява всяко несъответствие между физическата опаковка и отчетения лекарствен продукт в момента на неговото отпускане, с което се заменя досегашният последващ контрол.
Въвеждането на мярката е в отговор на нарушенията, установени от НЗОК при съвместни инспекции с ДАНС и полицията. При специализирани проверки в 21 аптеки в 12 области на страната бяха констатирани случаи, при които националният номер на медикаментите не съответства на GTIN кода, като размерът на неоснователно получените средства от бюджета надхвърля 1 млн. евро.
Новата система променя изцяло алгоритъма на обслужване на предписанията в аптечната мрежа. При обработката на рецептата съответният аптечен софтуер автоматично сканира 2D кода на опаковката и препраща съдържащия се в него GTIN код директно към НЗИС, едновременно с останалите данни за изпълнението. В същия момент централната система извършва незабавна автоматична проверка на изпратения код с националния номер на предписания и отчетен лекарствен продукт. 
В случай че бъде установено каквото и да е разминаване между физическия продукт и софтуерните данни, системата генерира своевременно съобщение за грешка и автоматично отхвърля трансакцията. По този начин отпускането се блокира напълно още на гишето преди фармацевтът да е финализирал продажбата и пациентът да е напуснал обекта.
"Всяка опаковка, платена с публични средства, вече се проверява в момента, в който излиза от аптеката. Така контролът предотвратява злоупотребите, вместо да ги установява със закъснение. Добросъвестните аптеки няма да усетят промяна в работата си", заяви д-р Владимир Даскалов, управител на НЗОК.
Досега подобни несъответствия се идентифицираха на етап последващ контрол, месеци след извършване на плащанията. Новият контролен модул, разработен от "Информационно обслужване" АД, измества проверката в момента на отпускане, като по този начин елиминира възможностите за отчитане на по-скъпи или неотпуснати продукти.
Новата функционалност надгражда автоматичното отчитане на изпълнените рецепти, въведено в началото на 2026 г. По данни на "Информационно обслужване" АД внедряването му, заедно с онлайн контрола при предписване, вече е довело до намаляване на грешките при отпускане на лекарства по НЗОК с над 98%.
За целта е необходимо аптеките да използват софтуерна версия, която поддържа коректно подаване на GTIN кода. Проектът е реализиран в пълна координация между Министерството на здравеопазването, НЗОК, Българския фармацевтичен съюз и притежателите на разрешения за употреба.

В реално време ще се контролира отпускането на лекарства, за които заплаща Здравната каса
Десислава Пеева 
БТА, 30.10.2026 
Националната здравноинформационна система (НЗИС) ще контролира в реално време отпускането на лекарства, за които заплаща Здравната каса. Това съобщиха от пресцентъра на Националната здравноосигурителна каса (НЗОК). Целта на контрола в реално време е предотвратяване на неоснователни плащания от страна на Касата. Дигиталната проверка ще установява всяко несъответствие между физическата опаковка и отчетения лекарствен продукт в момента на неговото отпускане, като по този начин се заменя досегашният последващ контрол.
Въвеждането на мярката е в отговор на нарушенията, установени от НЗОК при съвместни инспекции с Държавната агенция "Национална сигурност“ (ДАНС) и Главна дирекция "Национална полиция“ (Икономическа полиция) към МВР. При специализирани проверки в 21 аптеки в 12 области на страната бяха констатирани случаи, при които са установени нарушения, а размерът на неоснователно получените средства от бюджета на Касата надхвърля 1 млн. евро.
Новата система променя изцяло алгоритъма на обслужване на предписанията в аптечната мрежа. При обработката на рецептата съответният аптечен софтуер автоматично сканира 2D кода на опаковката и препраща съдържащия се в него GTIN код директно към НЗИС, едновременно с останалите данни за изпълнението. В същия момент централната система извършва незабавна автоматична сверка на изпратения код с националния номер на предписания и отчетен лекарствен продукт. В случай че бъде установено каквото и да е разминаване между физическия продукт и софтуерните данни, системата генерира своевременно съобщение за грешка и автоматично отхвърля трансакцията. По този начин отпускането се блокира напълно още на гишето и преди фармацевтът да е финализирал продажбата, а пациентът да е напуснал обекта.
Досега подобни несъответствия се идентифицираха на етап последващ контрол, месеци след извършване на плащанията. Новият контролен модул, разработен от "Информационно обслужване“ АД, измества проверката в момента на отпускане, като по този начин елиминира възможностите за отчитане на по-скъпи или неотпуснати продукти. Новата функционалност надгражда автоматичното отчитане на изпълнените рецепти, въведено в началото на 2026 г. По данни на „Информационно обслужване“ АД внедряването му, заедно с онлайн контрола при предписване, вече е довело до намаляване на грешките при отпускане на лекарства по НЗОК с над 98%, допълниха от пресцентъра.
От Българския фармацевтичен съюз посочиха във Фейсбук, че от 1 ноември 2026г. НЗОК въвежда предварителна проверка в реално време по отпускането на лекарствени продукти чрез нова контрола, като ще бъде проверявано дали уникалният верификационен код от всяка отпускана опаковка отговаря на предписания в рецептата лекарствен продукт.

Двама с шанс да застанат начело на МБАЛ – Хасково
Zdrave.net, 30.10.2026 
Двама са кандидатите за изпълнителен директор на МБАЛ – Хасково с възможност да спечелят конкурса за поста. Това показват междинните резултати от процедурата, публикувани на уебстраницата на Министерството на здравеопазването.
За поста са подали документи настоящият директор на лечебното заведение д-р Георги Гелов и проф. Петър Петров, като и двамата са преминали успешно през първите два етапа от конкурса и са достигнали до третия, последен етап – събеседване с комисия.
Припомняме, това е втори конкурс за директор на болницата, обявен в рамките на няколко месеца. Д-р Гелов и проф. Петров участваха и в първия, като заедно с тях тогава до последния кръг от конкурса достигна и Мариян Запрянов. Нито един от тримата обаче не бе класиран след събеседването. Това наложи прекратяването на конкурса и обявяването на нов.
Дали МБАЛ – Хасково ще има нов директор, ще запази настоящия си или пък отново ще остане без избран шеф, ще стане ясно с излизането на окончателните резултати от конкурса.
Развитие има и по друг конкурс – този за представител на МЗ в Съвета на директорите на МОБАЛ „Д-р Стефан Черкезов“. Ситуацията с този конкурс е идентична на тази в МБАЛ – Хасково и УМБАЛ „Проф. д-р Стоян Киркович“ – Стара Загора, където при предишните процедури на тези позиции не бяха избрани кандидати.
Сега за позицията във великотърновската областна болница са кандидатствали петима души, от които трима са допуснати от последния етап, а двама са отпаднали още при разглеждането на документите им за съответствие с изискванията.
Към момента е ясно, че на събеседване с комисия ще се явят Невена Цветкова, Тодор Табаков и Радослав Щербаков, а от конкурса са отпаднали Красимир Лефтеров и Александър Джуров. Окончателните резултати пък ще покажат дали някой от тях ще попълни състава на ръководството на МОБАЛ „Д-р Стефан Черкезов“.

Законно избран или не, деканът на Медицинския факултет в СУ е утвърден на поста
Александра Маркарян
Dnevnik.bg,  30.10.2026
Деканът на Медицинския факултет е бил утвърден на поста преди решение дали е избран законосъобразно. Това се разбира от отговор на Софийския университет до "Дневник".
Медията потърси информация след избирането на проф. Геновева Златева на поста от проведено по спорен начин Общо събрание на 30 септември. Проф. Златева едновременно го е ръководила и е била кандидат за декан. Медии не бяха поканени. Как е протекло заседанието разказаха участници в него пред "Дневник".
Контролният съвет започна проверка. Негов ръководител е бившият председател на Народното събрание и преподавател по конституционно право доц. Наталия Киселова.
На въпрос от медията приключила ли е тя и има ли решение от университетския отдел за връзки с обществеността отговориха, че към 29 октомври такова няма. В същото време потвърдиха информация на "Дневник", че ректорът проф. Елиза Стефанова е сключила допълнително споразумение с проф. Златева на 26 октомври. То е изискуемо по закон, за да може всеки избран за декан на факултет във висше училище в България да встъпи в длъжност.
Изборът от 30 септември беше проведен, след като Контролният съвет отмени предишния (от 15 юни) като незаконосъобразен. Тогава също бе съобщено, че за декан е избрана проф. Геновева Златева.
Преди отмяната му Контролният съвет обяви и други избори за декан в МФ за незаконосъобразни. Това се случи след избирането за трети мандат на дългогодишния директор на Университетска болница "Лозенец" проф. д-р Любомир Спасов през 2023 г. След пенсионирането му през ноември 2025 г. Общото събрание на факултета избра заместничката му доц. Десислава Лазарова, а него - за зам.-декан. Контролният съвет обяви и този избор за незаконосъобразен.
Впоследствие тогавашният ректор, а днес министър на образованието проф. Георги Вълчев прекрати договорите на доц. Лазарова и избраните за нейни заместници проф. Спасов и проф. Геновева Златева. Проф. Златева поведе съдебна битка срещу решението, но временно изпълняващият длъжността (в.и.д.) ректор проф. Първан Първанов определи за в.и.д. декан педиатъра доц. д-р Йорданка Узунова с мандат до края на август 2026 г.
Въпреки пенсионирането на проф. Спасов преподаватели разказват пред "Дневник", че и сега той участва в заседания на управленски органи във факултета и се "разпорежда", по думите им, въпреки че формално не участва в управлението. По закон навършилите 65 г. преподаватели нямат право да участват в университетски управленски органи.

Проф. Галина Куртева: Лечението на рака на гърдата напредва, но България все още няма национален скрининг
БГНЕС,  30.10.2026 

Липсата на национална скринингова програма в България и недостатъчната профилактика остават сериозни предизвикателства. „Когато заедно вървим в една посока, победата е сигурна“, подчертава началникът на Клиниката по медицинска онкология към УМБАЛ „Света Екатерина“.
Ранното откриване на рака на гърдата, достъпът до навременна диагностика и развитието на съвременните терапии са сред решаващите фактори за успешното лечение на заболяването. Въпреки напредъка на медицината обаче, профилактиката продължава да зависи до голяма степен от личната отговорност и информираността на жените. В България липсва национална скринингова програма за рак на гърдата, което поставя допълнителни предизвикателства пред ранното установяване на заболяването.
„Каквото и да установи една жена като промяна в гърдата, независимо от възрастта ѝ, тя задължително трябва да потърси лекарска помощ. Някои изменения се развиват с времето и не бива да бъдат пренебрегвани“, заяви пред БГНЕС проф. д-р Галина Куртева, началник на Клиниката по медицинска онкология към УМБАЛ „Света Екатерина“.
По думите ѝ грижата за здравето трябва да бъде постоянен ангажимент, а профилактичните прегледи – част от поведението на всяка жена през целия ѝ живот. Особено значение имат организираните скринингови програми, които позволяват заболяването да бъде открито навреме и проследяването да бъде съобразено с индивидуалните медицински показатели.
„В България все още нямаме такава национална скринингова програма. При организирания мамографски скрининг след 50-годишна възраст може да се установи дали има патологични изменения и да се определи кога трябва да бъде следващият контролен преглед“, обясни проф. Куртева.
Тя акцентира върху необходимостта здравната култура да се изгражда целогодишно, а не само в рамките на кампаниите, посветени на конкретни онкологични заболявания. Информационните инициативи имат своята роля, но трайната промяна изисква последователност и дисциплина.
Като пример специалистът посочи Италия, където профилактичните програми имат дългогодишни традиции. Там здравното образование започва още в ранна детска възраст, включително с насоки за храненето и превенцията на заболяванията.
„Това е въпрос на дисциплина и на отношение към собственото здраве. Все по-често откриваме пациенти в стадии на заболяването, в които възможностите ни да помогнем са ограничени“, отбеляза тя.
За жените, които чуват диагнозата рак на гърдата, проф. Куртева отправя послание за подкрепа и съвместна борба. Тя подчертава, че лечението е труден период не само за пациентката, но и за нейното семейство и близки. Преодоляването на първоначалния шок и доверието между лекаря и пациента са важна част от пътя напред.
„Тя трябва да премине заедно с нас през един тежък период – за нея, за семейството и за близките ѝ. Когато сме заедно в тази борба, вярвам, че успехът е по-голям и по-сигурен“, заяви онкологът.
Медицината междувременно се развива с темпове, които променят възможностите за лечение. Проф. Куртева припомня, че в началото на професионалния ѝ път терапевтичните схеми и лекарствените препарати са били ограничени. Днес онкологията разполага с десетки нови медикаменти, включително таргетни терапии и имунотерапия, които разширяват подходите за лечение според характеристиките на заболяването.
Наред с новите лекарства се развиват и технологиите за ранно откриване на туморите. По думите ѝ предложенията за нови диагностични платформи, представени от изследователи, откриват перспективи, които доскоро са изглеждали трудно постижими. Част от тези разработки биха могли да бъдат проучени и за евентуално приложение в България.
Проф. Куртева коментира и посланието на филма „Победа над рака на гърдата“, който представя гледните точки на изследователи, пациенти и активисти от различни държави. Техните истории показват различията в достъпа до диагностика, терапия и скринингови програми, но и общата посока, в която трябва да се развива борбата със заболяването.
„Достъпът е различен, терапията е различна, различни са и възможностите за скринингови програми. Но когато заедно вървим в една посока, победата е сигурна“, подчерта проф. Галина Куртева. 

Нова апаратура по ПВУ за над 24 млн. евро вече работи в УМБАЛ „Св. Марина“
Zdrave.net, 31.01.2026 
Министърът на здравеопазването Катя Ивкова посети УМБАЛ „Св. Марина“ – Варна и  участва в тържествен медицински съвет за 40-годишнината на болницата. По време на събитието бяха представени завършени проекти на Министерство на здравеопазването, финансирани по Националния план за възстановяване и устойчивост и реализирани в лечебното заведение, съобщават от там. 
Инвестициите обхващат пет направления в диагностиката, лечението и болничната грижа, като осигуряват нови технологични възможности за работа на медицинските екипи и по-добри условия за пациентите. Общата стойност на проектите е 24 001 075 евро, от които 22 601 464 евро са заплатени от Министерството на здравеопазването и 1 399 611 евро от лечебното заведение.
Сред реализираните проекти са внедряване на високотехнологична апаратура за диагностика и лечение на онкологично болни, модернизация на психиатричната помощ и изграждане на нов център за лечение на остри инсулти.
В Клиниката по нуклеарна медицина и метаболитна терапия е инсталиран нов циклотронен комплекс с радиосинтезен модул за производство на радиофармацевтици, използвани при високоспециализирана диагностика на онкологични и други заболявания. Те подпомагат откриването и стадирането на тумори, включително костни метастази и невроендокринни тумори, както и проследяването на ефекта от лечението.
По проекта Клиниката по лъчелечение разполага с последно поколение линеен ускорител Elekta HD Versa за краниална и екстракраниална радиохирургия. С него се извършва прецизно лечение на определени мозъчни и други тумори и метастази, като се ограничава облъчването на околните здрави тъкани.
По инвестицията за модернизация на психиатричната помощ са обновени четирите психиатрични клиники на болницата. Ремонтите обхващат всички помещения, включително болничните стаи, лекарските кабинети и залите за трудотерапия и обучение, с подмяна на оборудването и обзавеждането.
В заключителен етап на подготовка за въвеждане в експлоатация е новият Център за интервенционална диагностика и ендоваскуларно лечение на мозъчно-съдови заболявания (Stroke center). Той ще осигурява съвременна диагностика и лечение на пациенти с остър исхемичен мозъчен инсулт чрез интравенозна тромболиза и ендоваскуларни интервенции, подпомогнати от високотехнологична бипланова ангиографска апаратура и магнитно-резонансен томограф.
В Клиниката по образна диагностика е осигурен и нов магнитно-резонансен томограф 1.5T по инвестицията за модернизиране на педиатричните грижи. Апаратът позволява прецизни изследвания на деца със заболявания на централната нервна система, гръбначния мозък и опорно-двигателния апарат. По-краткото време за сканиране и по-ниските нива на шум улесняват провеждането на изследванията при най-малките пациенти и в определени случаи позволяват да се намали необходимостта от анестезия.
Посещението на министъра на здравеопазването е в деня, в който УМБАЛ „Св. Марина“ – Варна отбелязва 40 години от създаването си. От отварянето на болницата през месец октомври 1986 г. до днес тя се утвърждава като най-големия лечебно-диагностичен болничен комплекс в Североизточна България, в който високоспециализираната медицинска помощ е свързана и с обучението на бъдещите лекари, специалисти по здравни грижи, както и с  и научната дейност на Медицински университет – Варна.
В рамките на визитата си в УМБАЛ „Св. Марина“ – Варна министър Ивкова посети реновираните по Националния план за възстановяване и устойчивост психиатрични клиники на лечебното заведение, в които са създадени по-добри условия за лечение и грижа за пациентите.
В рамките на визитата си във Варна Ивкова посети и Медицинския университет „Проф. д-р Параскев Стоянов“ – Варна и поздрави екипа му за активната и ползотворна проектна дейност и за засиленото международно сътрудничество. На срещата присъстваха народните представители д-р Месут Рушид, д-р Юлиан Димитров и доц. д-р Георги Илиев, информират от вуза.
В разговора с ректора проф. д-р Димитър Райков и академичното ръководство бяха обсъдени възможностите за увеличаване на броя на лечебните заведения във Варна със статут на университетски болници. От МУ–Варна заявиха готовност да споделят своя опит и експертиза с болници, които проявяват интерес към придобиването на този статут. Университетът разполага с екип от специалисти, които могат да консултират лечебните заведения относно необходимите критерии и изисквания. Обсъдени бяха също международното сътрудничество и участието на университета в научноизследователски проекти.
Ректорът представи част от международния профил на МУ–Варна. Академичната мрежа на университета обхваща над 80 партньори на петте континента, а в рамките на програма „Еразъм+“, в която участва от 2000 г., си сътрудничи с около 60 европейски университета. През 2026 г. университетът дипломира 1372 абсолвенти от 28 държави.
Сред темите на срещата беше и следдипломното обучение. Над 7000 специалисти са преминали през системата за специализация на МУ–Варна от 1994 г. досега. В момента 1390 специализанти се обучават по 105 специалности в 79 лечебни и здравни структури, а университетът организира над 250 тематични обучения годишно за продължаваща квалификация.
Във втората част на визитата министър Ивкова разговаря със студенти, докторанти и специализанти. Тя потърси мнението им като бъдещи медицински специалисти по въпроса дали е необходимо преструктуриране на болничната мрежа в България, която наброява 341 болници. В разговора бяха засегнати и впечатленията на специализантите от обучението, неговата организация и възможностите за практическа подготовка.
Посещението се състоя в годината, в която МУ–Варна отбелязва 65 години от създаването си. В края на визитата ректорът проф. д-р Димитър Райков връчи на министър Катя Ивкова плакет и грамота по повод годишнината на университета.

Лекарствата за отслабване разкриват нови хоризонти пред козметичния бизнес
Dnevnik.bg,  02.11.2026

Лекарствата за отслабване създават нови възможности за козметичните компании. Много от хората, които използват медикаменти от групата GLP-1, забелязват, че неочакван страничен ефект на бързото сваляне на килограми е отпуснатата кожа.
Това, което е проблем за едни, е възможност за печалба за други. Компаниите за козметични продукти очакват, че бъдещето на индустрията ще бъде оформено от нуждите на неочаквания приток на клиенти.
"Бързата загуба на тегло води до намаляване на обема на лицето, но може също така да засегне колагена и еластина в кожата", обяснява Дженифър Ливайн, пластичен хирург в областта на лицето, за "Вог". "Оземпик" лицето може да изглежда изпито, спаднало и отпуснато. Представете си стафида вместо гроздово зърно!"
"Оземпик" лице
Изразът възникна с по-широкото разпространение на популярното лекарство за отслабване. Той визира хлътналия, увиснал и отпуснат вид на лицето и кожата, който се наблюдава при потребителите на медикаментите. Както подчертават много лекари, това се дължи най-вече на бързата загуба на теглото.
Кимбърли Бонджорно, 55-годишен служител в местната администрация от Маунт Арлингтън, щата Ню Джърси, споделя пред Си Ен Ен, че медикаментите ѝ били предписани, след като качила около 18 кг по време на пандемията от COVID-19.
"Всичко просто увисна и стана много отпуснато", казва тя, припомняйки си момента, в който видяла лицето си на снимка, споделена от приятелка. "Имах чувството, че вече нямам бузи, а под врата ми се беше натрупала много отпусната кожа."
	"Изглеждах така, сякаш съм се разтопила. Беше ужасяващо", добавя тя. "Беше толкова потискащо да видя как изглежда лицето ми и как се е променило; струваше ми се, че изглеждам много по-възрастна, отколкото съм в действителност."


Кремовете не са достатъчни
Експертите посочват, че някои продукти за грижа на кожата могат да тушират ефекта на лекарствата, но не могат да компенсират напълно загубата на обем в лицето.
"До известна степен някои от тези кремове могат да бъдат полезни", казва д-р Греъм Глас, пластичен и краниофациален хирург, пред "Ройтерс".
"Това, което те не могат да направят, е да променят връзковата структура на лицето", добавя той. "Те не могат да променят позицията на дълбоките мастни възглавнички в лицето... продуктите имат своите граници."
Това създава значителна възможност за Galderma, компания в сферата на естетичната медицина, която произвежда Sculptra - продукт, който стимулира естествения колаген, и Restylane - дермален филър на основата на хиалуронова киселина. Sculptra първоначално е бил разработен за пациенти с ХИВ, при които се е наблюдавала рязка загуба на тегло.
"Ние всъщност бяхме първите, които показаха, че ако използвате два от нашите продукти [филър и Sculptra]... можете да смекчите отпускането на кожата на лицето, което се наблюдава при значителна загуба на тегло", казва главният изпълнителен директор Флеминг Йорнсков пред Си Ен Би Си.
· При първичното си публично предлагане през март 2024 г. Galderma набра приблизително 2.3 млрд. швейцарски франка (2.5 млрд. евро) по данни на "Файненшъл таймс".
· Стойността на акциите се е увеличила двойно оттогава.
· Нетните ѝ продажби са нараснали с 9.2% за деветте месеца до септември 2024 г.
Операция за всяка нужда
Хората, които свалят повече килограми, може да се нуждаят от по-радикален подход, който се предлага от пластичните хирурзи. Орен Тепър, пластичен хирург в Ню Йорк, например предлага дълбок лифтинг на лицето за 75 хил. долара.
"Резултатите са поразителни", коментира той пред "Ню Йорк таймс" за лекарствата за отслабване. "За много пациенти това е като внезапна печалба от лотарията. Но след това осъзнават, че има и "данък" - загубата на мазнини в лицето - така че печалбата може да не се окаже точно това, което са си представяли."
	Мнозина могат да се сблъскат с проблема по цялото си тяло, за който случай се предлага операция за стягане на цялото тяло. Процедурите обикновено струват между 20 и 50 хил. долара, в зависимост от това къде живее пациентът.


Мишел Уилсън, която сменя дънките си с размер 16 по американската номерация с размер 4, споделя пред "Уолстрийт джърнъл", че е платила 18 хил. долара за операцията си.
"Когато свалиш много килограми, остава много излишна кожа", казва тя. "Просто ми писна от висящата кожа."
Вместо да са застрашени от пластичните хирурзи, козметичните компании виждат клиентите, които се обръщат към тях, като неусвоен пазар.
"В момента тестваме продукти сред потребители, използващи лекарства от групата GLP-1, в рамките на отделни проучвания, тъй като тези потребители стават все по-значими и все повече хора по целия свят", заяви Делфин Вигие-Овас, главен директор по иновациите и бъдещото развитие в "Л'Ореал", пред "Ройтерс".
Мануел Краус, главен директор по иновациите в Natura, също споделя пред медията, че компанията тества съществуващи продукти директно с потребители на GLP-1 и разработва ново поколение средства за грижа.
"GLP-1 създава нови нужди в сферата на красотата с безпрецедентна скорост, но също така ни показва, че бъдещето на красотата не може да се определя единствено от кремове", отбелязва той, като допълва, че бъдещите иновации може да съчетават различни формати, като например хранителни добавки и продукти за вътрешен прием.

